ΝΟΜΟΣ ΠΟΥ ΠΡΟΒΛΕΠΕΙ ΓΙΑ ΤΟΝ ΠΡΟΥΠΟΛΟΓΙΣΜΟ ΤΗΣ ΑΡΧΗΣ ΠΑΙΓΝΙΩΝ ΚΑΙ ΕΠΟΠΤΕΙΑΣ ΚΑΖΙΝΟΥ ΚΥΠΡΟΥ ΓΙΑ ΤΟ ΟΙΚΟΝΟΜΙΚΟ ΕΤΟΣ ΠΟΥ ΛΗΓΕΙ ΤΗΝ ΤΡΙΑΚΟΣΤΗ ΠΡΩΤΗ ΔΕΚΕΜΒΡΙΟΥ ΤΟΥ ΔΥΟ ΧΙΛΙΑΔΕΣ ΕΙΚΟΣΙ ΔΥΟ

|  |  |
| --- | --- |
| Προοίμιο.  20(Ι) του 2014  123(Ι) του 2016  133(Ι) του 2016  159(Ι) του 2017. | ΕΠΕΙΔΗ, με βάση το άρθρο 104 του περί της Δημοσιονομικής Ευθύνης και του Δημοσιονομικού Πλαισίου Νόμου, ο ετήσιος προϋπολογισμός των κρατικών οργανισμών και κάθε αναθεωρημένος προϋπολογισμός αυτού, καταρτίζονται και κατατίθενται στη Βουλή των Αντιπροσώπων για ψήφιση κατά τον τρόπο και τη διαδικασία που αναφέρονται σε αυτόν, |
|  |  |
|  | ΚΑΙ ΕΠΕΙΔΗ, είναι αναγκαία η πρόβλεψη για εκείνες τις δαπάνες της Αρχής Παιγνίων και Εποπτείας Καζίνου Κύπρου για το έτος που λήγει την 31η Δεκεμβρίου 2022 για τις οποίες δεν έχει ήδη γίνει πρόβλεψη ή δεν θα γίνει αργότερα από οποιονδήποτε Νόμο, |
|  |  |
|  | Για όλους τους πιο πάνω λόγους, η Βουλή των Αντιπροσώπων ψηφίζει ως ακολούθως: |
|  |  |
| Συνοπτικός  τίτλος. | 1. Ο παρών Νόμος θα αναφέρεται ως ο περί Προϋπολογισμού της Αρχής Παιγνίων και Εποπτείας Καζίνου Κύπρου του 2022 Νόμος του 2022, |
|  |  |
| Έγκριση πληρωμής από  το Ταμείο της Αρχής Παιγνίων και Εποπτείας Καζίνου Κύπρου ποσού ύψους €2.896.290 για τη χρήση του έτους που λήγει την 31η Δεκεμβρίου 2022. | 2. Επιπροσθέτως των ποσών που έχουν ήδη προϋπολογισθεί νόμιμα για τη χρήση της Αρχής Παιγνίων και Εποπτείας Καζίνου Κύπρου ή που θα προϋπολογισθούν αργότερα νόμιμα για τη χρήση αυτή, εγκρίνεται όπως πληρωθεί από το Ταμείο της Αρχής Παιγνίων και Εποπτείας Καζίνου Κύπρου και χρησιμοποιηθεί για τη χρήση του έτους που λήγει την 31η Δεκεμβρίου 2022, ποσό που δεν υπερβαίνει τα δύο εκατομμύρια οκτακόσιες ενενήντα έξι χιλιάδες διακόσια ενενήντα ευρώ για την κάλυψη των δαπανών της Αρχής Παιγνίων και Εποπτείας Καζίνου Κύπρου για την περίοδο αυτή. |
|  |  |
| Ειδίκευση των ποσών που θα δαπανηθούν.  Πρώτος  Πίνακας. | 3. Το ποσό που εγκρίνεται, δυνάμει των διατάξεων του άρθρου 2, χορηγείται ως ειδικευμένη πίστωση για τις υπηρεσίες και τους σκοπούς που αναφέρονται στο Δελτίο Δαπανών του Πρώτου Πίνακα. |
| Χρησιμοποίηση του περισσεύματος ορισμένων άρθρων για την κάλυψη του ελλείμματος άλλων άρθρων κάτω από το ίδιο Κεφάλαιο.  Πρώτος  Πίνακας. | 4.-(1) Τηρουμένων των διατάξεων της πρώτης επιφύλαξης, εφόσον το ολικό ποσό που θα δαπανηθεί για τις υπηρεσίες και τους σκοπούς που αναφέρονται και εξειδικεύονται, αντίστοιχα, κάτω από τα άρθρα κάθε ομάδας δαπανών στον Πρώτο Πίνακα, δεν υπερβαίνει το ολικό ποσό που χορηγείται με τον παρόντα Νόμο ως ειδικευμένη πίστωση για τις εν λόγω υπηρεσίες και σκοπούς, αντίστοιχα, οποιοδήποτε περίσσευμα προκύπτει από οποιοδήποτε άρθρο για τις εν λόγω υπηρεσίες και σκοπούς είτε από την εξοικονόμηση δαπανών πάνω στο εν λόγω άρθρο είτε γιατί το ποσό που εγκρίθηκε για το εν λόγω άρθρο υπερβαίνει το ποσό που απαιτήθηκε και δαπανήθηκε με βάση τις διατάξεις του παρόντος Νόμου σε σχέση με το εν λόγω άρθρο, δύναται με την έγκριση του Υφυπουργού Τουρισμού να διατεθεί και δαπανηθεί για την κάλυψη του ελλείμματος οποιουδήποτε ποσού έχει δαπανηθεί σε οποιοδήποτε άρθρο άλλης ομάδας δαπανών του ιδίου Κεφαλαίου του Πρώτου Πίνακα: |
|  |  |
|  | Νοείται ότι, οποιαδήποτε εξοικονόμηση πάνω στις ομάδες δαπανών 02000 και 02100 του Πρώτου Πίνακα δεν δύναται να διατεθεί και δαπανηθεί για την κάλυψη του ελλείμματος οποιουδήποτε ποσού δαπανήθηκε πάνω σε οποιαδήποτε των προαναφερόμενων ομάδων δαπανών, αλλά ούτε και οποιαδήποτε εξοικονόμηση πάνω σε οποιοδήποτε άλλο άρθρο δαπανών άλλης ομάδας δαπανών δύναται να διατεθεί και δαπανηθεί για την κάλυψη του ελλείμματος οποιουδήποτε ποσού, οποιασδήποτε από τις πιο πάνω αναφερόμενες ομάδες δαπανών: |
|  |  |
|  | Νοείται περαιτέρω ότι, οποιαδήποτε εξοικονόμηση από παράλειψη εκτέλεσης οποιασδήποτε υπηρεσίας ή σκοπού δεν θεωρείται εξοικονόμηση για τους σκοπούς του παρόντος άρθρου. |
|  |  |
|  | (2) Μέσα σε ένα μήνα από την έγκριση του Υφυπουργού Τουρισμού, σύμφωνα με τις διατάξεις του εδαφίου (1), κατατίθεται από αυτόν έκθεση στη Βουλή των Αντιπροσώπων που δεικνύει τις περιπτώσεις για τις οποίες δόθηκε τέτοια έγκριση και τις συνθήκες υπό τις οποίες αυτή χορηγήθηκε. |
|  |  |
|  | (3) Κάθε υπέρβαση κονδυλίων, κατά παράβαση της διαδικασίας που προβλέπεται στο εδάφιο (1), θεωρείται ότι δεν έγινε νόμιμα και οι λειτουργοί που ασκούν έλεγχο πάνω στα κονδύλια από τα οποία έγινε η υπέρβαση καθίστανται προσωπικά υπεύθυνοι για κάθε υπέρβαση που διενεργήθηκε ή θα διενεργηθεί. |
|  |  |
| Απασχόληση προσωπικού.  115(Ι) του 1990  58(Ι) του 1992  29(Ι) του 2006  71(Ι) του 2007. | 5.-(1) Η Αρχή διορίζει με διαφανείς και χωρίς διάκριση διαδικασίες εκτελεστικό διευθυντή κατόπιν δημόσιας πρόσκλησης, σύμφωνα με τις διατάξεις του περί Νομικών Προσώπων Δημοσίου Δικαίου (Διορισμός Γενικών Διευθυντών) Νόμου θέτοντας όρους και προϋποθέσεις όπως ήθελε καθορίσει και όπως το Υπουργικό Συμβούλιο εγκρίνει. |
|  |  |
|  | (2) Η Αρχή δύναται να διορίζει και εργοδοτεί, κάτω από όρους και προϋποθέσεις που δυνατόν να καθορίσει, οποιουσδήποτε αξιωματούχους, υπαλλήλους, συμβούλους, επιθεωρητές και αντιπροσώπους που απαιτείται, ώστε να εκτελούνται αποτελεσματικά οι λειτουργίες της και η πραγμάτωση των καθηκόντων της, νοουμένου ότι οι διορισμοί γίνονται υπό το καθεστώς εργοδότησης με σύμβαση. |
|  |  |
| Λειτουργός που ασκεί έλεγχο  πάνω στα κονδύλια. | 6. Ως υπεύθυνος λειτουργός που ασκεί έλεγχο πάνω στα κονδύλια της Αρχής Παιγνίων και Εποπτείας Καζίνου Κύπρου ορίζεται ο Εκτελεστικός Διευθυντής της Αρχής Παιγνίων και Εποπτείας Καζίνου Κύπρου και περιλαμβάνει και κάθε άλλο λειτουργό στον οποίο εκχωρείται εξουσία από τον ελέγχοντα λειτουργό. |
|  |  |
| Λειτουργός υπεύθυνος για την είσπραξη των εσόδων. | 7. Ως λειτουργός υπεύθυνος για την είσπραξη των εσόδων της Αρχής Παιγνίων και Εποπτείας Καζίνου Κύπρου ορίζεται ο Εκτελεστικός Διευθυντής της Αρχής Παιγνίων και Εποπτείας Καζίνου Κύπρου και περιλαμβάνει και κάθε άλλο λειτουργό στον οποίο εκχωρείται εξουσία από τον υπεύθυνο λειτουργό. |

Αρ. Φακ.: 23.01.03.043-2022

ΠΧ/ΜΑΧ